P6_TA(2007)0018

Мораториум върху смъртното наказание

Резолюция на Европейския парламент относно инициативата в подкрепа на всеобщ мораториум върху смъртното наказание

Европейският парламент,

- като взе предвид своите предишни резолюции относно всеобщ мораториум върху смъртното наказание и по-специално резолюциите от 23 октомври 2003 г. [1], 6 май 1999 г. [2] и 18 юни 1998 г. [3],

- като взе предвид резолюциите за мораториума върху смъртното наказание, приети от различни органи на Организацията на Обединените нации, включително Комисията по правата на човека към ООН,

- като взе предвид декларациите на Европейския съюз в подкрепа на всеобщ мораториум върху смъртното наказание и по-специално декларацията за премахване на смъртното наказание, изготвена на 19 декември 2006 г. на Общото събрание на ООН, която бе подписана от 85 страни от всички географски групи,

- като взе предвид ръководните насоки на политиката на ЕС по отношение на трети страни по въпроса за смъртното наказание, приети от Съвета по общи въпроси от 29 юни 1998 г.,

- като взе предвид член 103, параграф 4 от своя правилник,

A. като има предвид, че смъртната присъда съставлява жестоко и нечовешко наказание, както и нарушаване на правото на живот;

Б. като има предвид, че липсата на смъртно наказание е основна ценност за Европейския съюз и едно от изискванията към страните, желаещи да се присъединят към ЕС;

В. като изразява дълбоката си загриженост от факта, че в националните законодателства на десетки страни по света все още се предвижда или е било въведено повторно смъртно наказание и това позволява екзекутирането на хиляди човешки същества всяка година;

Г. като има предвид, в същото време, че напредъкът по отношение премахване на смъртното наказание в световен мащаб продължава; като има предвид, че пълното премахване на смъртното наказание в Либерия, Мексико, Филипините и Молдова през последните години, както и отхвърлянето от страна на перуанския конгрес на проектозакон за въвеждане на смъртното наказание за престъпления, свързани с тероризъм, трябва да бъдат приветствани;

Д. като има предвид, че ЕС реши съгласно ръководните насоки на политиката на ЕС по отношение на трети страни по въпроса за смъртното наказание да работи в рамките на международни организации за премахването на смъртното наказание;

Е. като има предвид, че на 9 януари 2007 г. правителството на Италия и Съветът на Европа решиха да работят съвместно с цел получаването на възможно най-широка подкрепа в полза на инициатива на Генералната асамблея на ООН, за всеобщ мораториум върху изпълнението на смъртни присъди с оглед пълното премахване на смъртното наказание;

Ж. като има предвид, че на 27 юли 2006 г., Камарата на депутатите на Италия прие единодушно резолюция, призоваваща италианското правителство да представи по време на следващата Генерална асамблея на ООН, след консултации с партньорите от ЕС, но без да изисква тяхното единодушно одобрение, предложение за резолюция относно всеобщ мораториум върху смъртното наказание с оглед на пълното му премахване в световен мащаб; и като има предвид, че на своето заседание от 22 януари 2007 г., Съветът по общи въпроси на ЕС постигна договореност, че германското председателство на ЕС ще направи преценка в Ню Йорк на възможностите и условията за възобновяване на обсъжданията и насърчаване разглеждането на предложението за всеобщ мораториум върху смъртното наказание;

З. като осъжда екзекуцията на Садам Хюсеин и използването за медийни цели на неговото обесване и изразява възмущението си от начина, по който то беше извършено;

1. Потвърждава своята трайна позиция против смъртното наказание във всички случаи и при всякакви обстоятелства и изразява отново убеждението си, че премахването на смъртното наказание допринася за укрепване на човешкото достойнство и за по-нататъшното развитие на правата на човека;

2. Призовава за незабавното и безусловно деклариране на международен мораториум върху изпълненията на смъртни присъди, с оглед премахването на смъртното наказание в световен мащаб, посредством подходяща резолюция на Генералната асамблея на ООН, като наблюдението на действителното прилагане на този мораториум следва да бъде от компетенцията на Генералния секретар на ООН;

3. Призовава Председателството на ЕС да предприеме бързи действия с оглед спешното представяне за обсъждане от настоящата Генерална асамблея на ООН на такава резолюция; призовава председателството на ЕС и Комисията да информират редовно Парламента за резултатите, постигнати в рамките на настоящата Генерална асамблея на ООН във връзка с всеобщия мораториум върху смъртното наказание;

4. Настоятелно призовава институциите на ЕС и държавите-членки да положат всички усилия в политическата и дипломатическата сфера, за да осигурят подкрепата за въпросната резолюция сред членовете на Генералната асамблея на ООН;

5. Твърдо подкрепя инициативата на Италианската камара на депутатите и правителството, с подкрепата на Съвета на ЕС, Комисията и Съвета на Европа;

6. Настоятелно призовава всички държави-членки на ЕС да ратифицират незабавно Втория факултативен протокол към Международния пакт за граждански и политически права, целящ пълното премахване на смъртното наказание;

7. Възлага на своя председателда предаде настоящата резолюция на Съвета, Комисията, на Генералния секретар на ООН, на председателя на Генералната асамблея на ООН, както и на всички държави-членки на ООН.

[1] ОВ C 82 E, 1.4.2004 г., стp. 609.

[2] ОВ C 279, 1.10.1999 г., стp. 421.

[3] OВ С 210, 6.7.1998 г., стp. 207.

--------------------------------------------------